ΓΡΑΠΤΗ ΕΡΩΤΗΣΗ E-0185/99

υποβολή: Carlos Carnero González (PSE) προς την Επιτροπή

(11 Φεβρουαρίου 1999)

Θέμα: Δημόσιος διάλογος για τη Συμφωνία όσον αφορά τη σταθερότητα και την ποιότητα της απασχόλησης που υπεγράφη το 1997 από την Αυτόνομη Κοινότητα της Μαδρίτης (Ισπανία) και τις συνδικαλιστικές οργανώσεις CC.OO. και UGT

Πριν από μερικές μέρες, διάφορα ισπανικά μέσα ενημέρωσης ανακοίνωσαν ότι η Επιτροπή, ανταποκρινόμενη σε μία πρωτοβουλία διαφόρων επιχειρησιακών οργανώσεων, είχε ανοίξει έναν διάλογο όσον αφορά τη Συμφωνία για τη σταθερότητα και την ποιότητα απασχόλησης που υπεγράφη το 1997 από την Κυβέρνηση της Κοινότητας της Μαδρίτης (Ισπανία) και τις συνδικαλιστικές οργανώσεις, τις εργατικές επιτροπές και τη Γενική Ένωση Εργαζομένων. Η εν λόγω συμφωνία έγινε ευμενώς δεκτή εκ μέρους των βασικών πολιτικών δυνάμεων και της μεγάλης πλειοψηφίας της κοινής γνώμης της περιοχής.

Μπορεί η Επιτροπή να μας επιβεβαιώσει την έναρξη αυτού του ενημερωτικού δημοσίου διαλόγου;

Εάν ναι, πιστεύει η Επιτροπή ότι η εν λόγω συμφωνία θα μπορούσε να παραβιάζει ορισμένες από τις αρχές στις οποίες βασίζεται η ενιαία αγορά και, σε αυτή την περίπτωση, για ποιους λόγους;

Γνωρίζει η Επιτροπή ότι το Ισπανικό Συμβούλιο Επικρατείας εξέδωσε θετική γνώμη για την εν λόγω συμφωνία;

Δεν πιστεύει η Επιτροπή ότι, γενικά, και ειδικότερα σε χώρες όπως η Ισπανία και σε κοινότητες όπως η Μαδρίτη με υψηλούς δείκτες ανεργίας, η καταπολέμηση της ανεργίας πρέπει να είναι βασικός στόχος όλων των διοικήσεων και των κοινωνικών εταίρων;

Δεν πιστεύει η Επιτροπή ότι ένας από τους στόχους της Ευρωπαϊκής Ένωσης πρέπει να είναι η δημιουργία ποιοτικών και σταθερών θέσεων εργασίας;

Δεν πιστεύει η Επιτροπή ότι, επιπλέον, οι δημόσιες αρχές έχουν την υποχρέωση να προωθούν στο κοινωνικό και εργασιακό πλαίσιο την θετική ένταξη μειονεκτικών ομάδων, όπως είναι τα άτομα που πάσχουν από φυσικές ή ψυχικές αναπηρίες;

Δεν πιστεύει η Επιτροπή ότι η συμφωνία του 1997 μεταξύ της Κοινότητας της Μαδρίτης και των συνδικαλιστικών οργανώσεων προχωρεί προς την κατεύθυνση των αναφερομένων στις τρεις προηγούμενες ερωτήσεις και ότι, επιπλέον, αποτελεί μία συμβολή στην αναγκαία καθιέρωση μιας Ευρώπης με κοινωνικό πρόσωπο;

Απάντηση του κ. Flynn εξ ονόματος της Επιτροπής

(9 Απριλίου 1999)

Η Ευρωπαϊκή Επιτροπή, ύστερα από την καταγγελία που έλαβε, απευθύνθηκε στις ισπανικές αρχές για να ενημερωθεί σχετικά με το σχέδιο διατάγματος με το οποίο η αυτόνομη κοινότητα (CA) της Μαδρίτης σκόπευε να εφαρμόσει "τη συμφωνία πλαίσιο για τη σταθερότητα και την ποιότητα της απασχόλησης" καθώς και σχετικά με κάποιες προσκλήσεις υποβολής προσφορών που δημοσίευσε η CA. Η επιστολή της Ευρωπαϊκής Επιτροπής εφιστούσε την προσοχή των ισπανικών αρχών στα προβλήματα που θα μπορούσε να προκαλέσει η έγκριση του διατάγματος αυτού όσον αφορά το κοινοτικό δίκαιο. Εφιστούσε επίσης την προσοχή σχετικά με τις διατάξεις των οδηγιών που συντονίζουν τις διαδικασίες σύναψης δημόσιων συμβάσεων σε ό,τι αφορά συγκεκριμένα τα κριτήρια ανάθεσης των συμβάσεων.

Το εν λόγω σχέδιο διατάγματος (που έγινε διάταγμα 213/1998 της 17ης Δεκεμβρίου) θεσπίζει την υποχρέωση, κατά τη σύναψη δημόσιων συμβάσεων από τη διοίκηση της Μαδρίτης καθώς και από τις οντότητες υπάγονται σε αυτή, να λαμβάνει υπόψη τη δημιουργία ή τη διατήρηση βιώσιμων θέσεων εργασίας ως κριτήριο ανάθεσης των συμβάσεων. Το κριτήριο αυτό θα βαραίνει σε κάθε περίπτωση με συντελεστή στάθμισης ίσο με 20 %. Οι κοινοτικές οδηγίες όμως σχετικά με τις δημόσιες συμβάσεις στοχεύουν αφενός και στο πλαίσιο της πραγματοποίησης της ενιαίας αγοράς, στο να εξασφαλίσουν την τήρηση, μεταξύ άλλων, των αρχών της μη-διάκρισης και της ισότητας στη μεταχείριση και αφετέρου σε μια πιο υγιή διαχείριση των δημόσιων κεφαλαίων μέσω της επίτευξης της καλύτερης σχέσης ποιότητας/τιμής στις κρατικές προμήθειες. Για το σκοπό αυτό προβλέπουν κριτήρια ανάθεσης των συμβάσεων που συνεκτιμούν τα χαρακτηριστικά της ίδιας της προσφοράς, είτε πρόκειται αποκλειστικά για την τιμή είτε για ένα συνδυασμό κριτηρίων που ποικίλλει ανάλογα με την εν λόγω σύμβαση. Στο πλαίσιο αυτό είναι δύσκολο να δεχτούμε κριτήρια ανάθεσης που συνδέονται περισσότερο με τη διάρθρωση της επιχείρησης παρά με την ποιότητα της προσφοράς. Ωστόσο τίποτα δεν εμποδίζει μέσα στη συγγραφή υποχρεώσεων να προβλέπονται όροι εκτέλεσης των συμβάσεων που να συνεκτιμούν την τήρηση υποχρεώσεων κοινωνικού περιεχομένου, αρκεί να μην κάνουν διακρίσεις όσον αφορά τους υποψήφιους που προέρχονται από άλλα κράτη μέλη. Εξάλλου οι οδηγίες επιτρέπουν τον αποκλεισμό των υποψηφίων που δεν τηρούν τις νομοθεσίες κοινωνικού περιεχομένου.

Ναι, η Ευρωπαϊκή Επιτροπή εκτιμά ότι μια τέτοια συμφωνία μπορεί να αντίκειται στις αρχές της ενιαίας αγοράς.

Τα συμπεράσματα του Ευρωπαϊκού Συμβουλίου στη Βιέννη στις 11-12 Δεκεμβρίου 1998 επαναβεβαιώνουν ότι η "απασχόληση είναι η βασική προτεραιότητα της Ευρωπαϊκής νωσης".

Επομένως οι κατευθυντήριες γραμμές του 1999 για την απασχόληση εγκρίθηκαν επίσημα με απόφαση του Συμβουλίου στις 22 Φεβρουαρίου 1999. Στην παράγραφο 16 των προαναφερόμενων κατευθυντήριων γραμμών το Συμβούλιο καλεί τους κοινωνικούς εταίρους να διαπραγματευθούν σε όλα τα κατάλληλα επίπεδα συμφωνίες για τον εκσυγχρονισμό της οργάνωσης της εργασίας περιλαμβάνοντας ευέλικτες εργασιακές ρυθμίσεις με στόχο να γίνουν οι επιχειρήσεις παραγωγικές και ανταγωνιστικές και να επιτευχθεί η απαιτούμενη ισορροπία μεταξύ ευελιξίας και ασφάλειας.

Η παράγραφος 9 των κατευθυντήριων γραμμών του 1999 για την απασχόληση αναφέρει ότι κάθε κράτος μέλος θα δώσει ιδιαίτερη προσοχή στις ανάγκες των αναπήρων, των εθνοτικών μειονοτήτων και άλλων ομάδων και ατόμων που μπορεί να είναι αναξιοπαθούντες και να αναπτύξουν κατάλληλες μορφές προληπτικών και δραστήριων πολιτικών για την προώθηση της ένταξής τους στην αγορά εργασίας. Επομένως από την πλευρά της απασχόλησης οι πτυχές της συμφωνίας που προωθούν τη δημιουργία απασχόλησης πρέπει να είναι ευπρόσδεκτες.